15.

Fil-31 ta’ Diċembru 2010 l-kapital tal-Uffiċċju kien jinkludi EUR 67 miljun f’pagamenti avvanzati magħula mill-klijenti tiegħu kif ukoll f’approprjazzjonijiet miġjuba ’l quddiem mill-2010 għall-2011. Għaldaqstant dan l-ammont ma jistax jingħadd b’bilanċ pożittiv tal-Uffiċċju. (L-ammont ekwivalenti fl-2009 kien EUR 72 miljun). B’mod konformi mal-politika għall-ġestjoni tat-teżor adottata mill-Kumitat Baġitarju (skont ir-rakkomandazzjonijiet tal-Qorti tal-Awdituri), il-fondi tal-Uffiċċju qed jitqegħdu f’Banek Ċentrali, f’Banek bi klassifikazzjoni AAA u f’banek internazzjonali oħrajn b’reputazzjoni tajba. Barra dan ġie deċiż li jibda jsir rapport annwali lill-Kumitat Baġitarju. Inkwantu l-bilanċ baġitarju pożittiv miġmugħ sa tmiem is-sena, l-Uffiċċju naqqas it-tariffi tiegħu fl-2005 u fl-2009, u dan ħalla impatt negattiv fuq l-introjtu mit-tariffi tas-CTM (trejdmarks Komunitarji) ta’ 24 % u 30 % rispettivament (stima bbażata fuq ċifri baġitarji). Il-fatturi li ġejjin għandhom inaqqsu b’mod sinifikanti l-bilanċ baġitarju pożittiv miġmugħ: L-ewwel nett, l-investimenti li saru fil-pjan strateġiku, li ġie approvat mill-bord amministrattiv u l-awtorità baġitarja tal-Uffiċċju f’Mejju 2011, maħsub biex jistabbilixxi l-eċċellenza organizzattiva u l-koperazzjoni internazzjonali, li jlaħħqu l-EUR 129 miljun. Dan il-pjan stratrġiku jinkludi investimenti f’bini li jlaħħqu d-EUR 69 miljun, EUR 40 miljun għall-fond ta’ kooperazzjoni, EUR 4 miljuni għas-simplifikazzjoni u l-modernizzazzjoni ulterjuri tal-IT u kunċetti importanti oħrajn li għandhom jagħtu kontribut favur l-ilħiq tal-għanijiet imsemmija. It-tieni nett, il-proposti leġiżlattivi l-ġodda li qed jitħejjew bħalissa mill-Kummissjoni bil-għan li ssir reviżjoni tal-leġiżlazzjoni tal-UE dwar it-trejdmarks u tal-ftehim politiku li 50 % tat-tariffa tat-tiġdid titqassam lill-uffiċċji nazzjonali tat-trejdmarks bħala bażi għall-kooperazzjoni sabiex tissaħħaħ l-armonizzazzjoni tal-prattiki u tal-għodod fil-qasam tat-trejdmarks u d-disinji għall-benefiċċju tal-utenti (ara l-konklużjoni tal-Kunsill tal-25 ta’ Mejju 2010 dwar ir-reviżjoni ġejjiena tas-sistema tat-Trejdmarks fl-UE), ser jagħtu kontribut ukoll favur baġit iżjed ibbilanċjat. It-tielet nett, il-Kummissjoni qed tqis l-introduzzjoni ta’ reviżjoni bijennali tal-mekkaniżmu tal-qagħda finanzjarja tal-Uffiċċju. Barra minn hekk, l-Uffiċċju lest isir aġenzija tal-proprjetà intellettwali tal-UE, jippromwovi l-interessi tal-UE kollha, u joħloq netwerk Ewropew mal-uffiċċji nazzjonali fl-interess tal-utenti finali. B’konformità ma’ dan kollu, dan l-aħħar il-Kummissjoni u l-Uffiċċju ffirmaw memorandum ta’ fehim li għandu jafda f’idejn l-Uffiċċju għadd ta’ attivitajiet relatati mal-Osservatorju Ewropew fuq l-Falsifikazzjoni u l-Piraterija. Il-Kummissjoni varat proposta leġiżlattiva (COM (2011/288)) biex tittrasferixxi bis-sħiħ l-Osservatorju Ewropew fuq l-Falsifikazzjoni u l-Piraterija ħalli tevita li ssir ħidma doppja għalxejn mill-aġenzija tal-UE. Il-valutazzjoni inizjali tal-impatt tal-ispejjeż maniġerjali ta’ dan l-Osservatorju tlaħħaq bejn it-EUR 3,3 and l-5,5 miljun fis-sena. L-awtonomija finanzjarja u amministrattiva li kienet ġiet stabbilita fir-regolament ta’ twaqqif tal-Uffiċċju, li hija riflessa wkoll fil-qafas finanzjarju tal-Uffiċċju, ippermettiet li l-Uffiċċju jdaħħal fis-seħħ għodod li jtejbu b’mod sinifikanti l-parametri tal-prestazzjoni f’ambjent tal-utenti esiġenti u volatili u li l-Uffiċċju jkompli jtejjeb it-tmexxija finanzjarja tiegħu.